I morgen er der topbrag i NordicBet Ligaen, når rækkens nummer to AaB gæster nummer et fra Hobro. Og det har sat gang i trøjesalget i Hobro.

Der er tryk på hos Poul Erik Andersen i Sport 24 midt i gågaden i Hobro. Hobro ligger lige nu nummer et i NordicBet Ligaen, og det kan sagtens mærkes i sportsbutikken. - På tre-fire uger har vi solgt lige så mange trøjer, som vi normalt gør på et halvt år. Der er særligt stor interesse inden topopgøret torsdag aften på DS Arena, hvor topholdet Hobro byder velkommen til nummer to i rækken, AaB. “Storebror” fra Aalborg kommer på besøg i Hobro, og det bliver en speciel oplevelse for Hobros cheftræner Martin Thomsen. - Jeg har da altid holdt med AaB, men der skal vi jo så tilbage til min ungdomstid, hvor jeg tog til Aalborg for at se dem spille, og de er da også favoritter i morgen. Men vi vil gøre alt for at drille dem, griner Martin Thomsen. En anden der gør sig forhåbninger om at drille AaB, er Oliver Klitten, som tidligere har spillet i AaB. - Jeg glæder mig. Det bliver sjovt at møde min gamle klub, og jeg har da stadig kontakt til mange af mine tidligere holdkammerater, siger den tidligere AaB-spiller. Oliver Klitten fortæller desuden, at hvis han scorer, så skal han lige en ekstra tur gennem gågaden i Aalborg, så alle kan se ham: Den lokale sportsforhandler Poul Erik Andersen "frygter" dog en Hobro-sejr. - Så må vi se, om der er nogen trøjer tilbage, griner Poul Erik Andersen.